ועדת הכספים, כנסת 22, פרוטוקול מספר 48, 2020-01-20 14:10

משה גפני: אני פותח את ישיבת ועדת הכספים בנושא הצעת התקציב של רשות ניירות ערך לשנת 2020.

משה גפני: מי מציג את הצעת התקציב?

משה גפני: בבקשה.

אמיר וסרמן: שלום לכולם.

אמיר וסרמן: אני היועץ המשפטי של רשות ניירות ערך ולידי יושב רן ריפולד, מנהל הכספים של הרשות.

אמיר וסרמן: תודה שתיאמתם את הדיון.

משה גפני: ענת גואטה דיברה איתי, היא התקשרה אליי אתמול והתנצלה, כי יש לכם יום עיון.

משה גפני: אמרתי לה שאני מבקש שהיא תשלח לכאן אנשים רציניים ומוסמכים.

משה גפני: אני רואה שהיא באמת עשתה את זה.

משה גפני: בבקשה.

אמיר וסרמן: הצעת התקציב השנתית של רשות ניירות ערך מאושרת על ידי הרשות, אחר כך על ידי אגף התקציבים ושר האוצר, ולבסוף בוועדת הכספים של הכנסת.

אמיר וסרמן: תקציב הרשות הוא תקציב סגור.

אמיר וסרמן: המקורות שלו נובעים כולם מאגרות שקבועות בחקיקת משנה, והשימושים רובם הגדול קשיח, ברובם הם הוצאות שכר ומערכות של הרשות.

משה גפני: מה התקציב שלכם?

אמיר וסרמן: הצעת התקציב דומה מאוד לתקציב של השנה הקודמת.

אמיר וסרמן: היא עומדת על 193,600,000 שקלים.

משה גפני: בפעם הקודמת ביקשנו שתפחיתו את האגרות, והפחתתם אותן.

משה גפני: יש אפשרות להפחית עכשיו גם כן?

אמיר וסרמן: זה דבר שאנחנו נשקול לאחר השנה הקרובה.

אמיר וסרמן: הייתה לנו תוכנית ארוכה של הפחתת אגרות, שנפרשה על פני חמש שנים, כשנוצר עודף ברזרבות של הרשות.

אמיר וסרמן: כרגע אנחנו עם עודף קל יחסית ברזרבות, שיכול להיות שהוא מקומי.

אמיר וסרמן: אנחנו לא משתמשים בו לצרכי התקציב השוטף, אבל אם המגמה הזאת תימשך אנחנו בהחלט נשקול ליזום הפחתת אגרות, כפי שעשינו בפעם הקודמת.

משה גפני: כמה רזרבה יש לכם?

רן ריפולד: כרגע קרוב ל-220 מיליון ש"ח.

משה גפני: לא הבנתי את זה.

משה גפני: התקציב הוא 198 מיליון והרזרבה היא יותר מאשר התקציב עצמו?

רן ריפולד: הרזרבה היא למעשה יתרה שמשמשת את הרשות באופן שוטף במהלך השנה.

משה גפני: אבל יש לכם תקציב של 198 מיליון שקל.

רן ריפולד: הרזרבה היא לנקודה מסוימת, נניח ל-31 בדצמבר 2019.

רן ריפולד: האגרות של הרשות נגבות לא באופן שווה.

משה גפני: מה אתם עושים עם הכסף בינתיים?

רן ריפולד: הכסף בינתיים מושקע באגרות חוב ממשלתיות.

משה גפני: לכן אגף התקציבים עוזר לכם בזה?

רן ריפולד: השנה התשואות היו גבוהות ובגלל זה אנחנו רואים גם - - -

משה גפני: אני מבקש לשקול מחדש את נושא הפחתת האגרות וגם את נושא הרזרבה, שהיא גבוהה מדי לפי כל קנה מידה.

משה גפני: לא צריך כזאת רזרבה.

משה גפני: ואם היא הייתה בגובה חצי מן התקציב זה לא היה מספיק?

משה גפני: עם כל הכבוד, אתם רשות ניירות ערך.

משה גפני: אגף התקציבים הוא לא השותף שלכם.

משה גפני: מי נמצא פה מאגף התקציבים?

משה גפני: אין אף אחד.

משה גפני: הם סומכים עליכם.

רן ריפולד: חשוב לי להדגיש שמדובר על נקודת זמן, מהסיבה שהאגרות נגבות בחודש אוגוסט בכל שנה, אז לתקציב הזה יש תנודתיות של 80 מיליון שקל לכאן או לכאן במהלך השנה.

רן ריפולד: זה משמש באופן שוטף את הרשות ומשמש למעשה להמשכיות הפעילות.

משה גפני: בסדר, אבל אפשר פחות.

משה גפני: לא קרה דבר כזה שאתם צריכים את כל התקציב.

רן ריפולד: עד 2016 היו הפחתות מסיביות שיזמנו.

משה גפני: תבדקו את זה עוד פעם.

משה גפני: אני רוצה תשובה.

עודד פורר: יש שני דברים שקפצו לי ואני רוצה לקבל עליהם תשובה.

עודד פורר: אני רואה שיש תשלום הוצאות לחברי הרשות.

עודד פורר: הביצוע המשוער לשנת 2019 הוא 26,000 שקלים, כאשר התקציב הוא 180,000 שקלים, ואתם מבקשים לשנת 2020 100,000 שקלים.

אמיר וסרמן: אסביר מה קרה כאן.

אמיר וסרמן: חברי מליאת הרשות מתמנים על ידי שר האוצר לתקופה של שלוש שנים.

אמיר וסרמן: בגלל תקופת הבחירות יש חברי מליאה שסיימו את תפקידם ולא מונו חדשים במקומם, כי יש מגבלה על מינויים בתקופה הזו.

אמיר וסרמן: אנחנו נמצאים כרגע מעט מעל המינימום.

אמיר וסרמן: בנוסף חברי המליאה המכהנים הם ברובם עובדי מדינה, הם לא מקבלים גמול.

אורית פרקש הכהן: אבל מונו?

אורית פרקש הכהן: כלומר יש צפי שתוציא את הכסף הזה?

אורית פרקש הכהן: אתה הרי עדיין בוואקום הזה.

אמיר וסרמן: אנחנו מקווים לחזור להרכב מלא ככל הניתן, מקווים לחזור למצבת מלאה.

עודד פורר: יש לי עוד שאלה.

עודד פורר: אני רואה כאן סעיף על ספרייה מקצועית – 455,000 שקלים הוצאתם על זה ב-2019 ואתם רוצים ב-2020 460,000 שקלים.

עודד פורר: אפשר לקבל הסבר?

עודד פורר: הספרייה – זה סכום לא מבוטל.

רן ריפולד: מרבית העובדים שלנו הם רואי חשבון ועורכי דין שעוסקים בכל מיני מאגרים שנדרשים להם לצורך עבודתם, גם בספרות מקצועית, גם בספרות אלקטרונית דיגיטלית.

רן ריפולד: לכן מדובר בהוצאה שמנוצלת כמעט באופן מקסימלי.

עודד פורר: זה על מאגרי מידע?

עודד פורר: זה לא ספרייה.

אמיר וסרמן: יש גם ספרייה פיזית קטנה, אבל הרוב היום נמצא במאגרי מידע.

עודד פורר: כמה עובדים יש לכם שמשתמשים במאגרי מידע?

אמיר וסרמן: יש כמה מחלקות שיותר משתמשות במאגרים.

אמיר וסרמן: למשל המחלקה הכלכלית משתמשת הרבה מאוד בספרייה.

עודד פורר: כמה עובדים זה בערך?

רן ריפולד: כמה עובדים משתמשים?

רן ריפולד: זה פתוח לכלל העובדים.

אמיר וסרמן: ברשות יש כרגע 230 עובדים.

עודד פורר: אפשר להניח שרק מחציתם משתמשים?

עודד פורר: אתה משלם 4,600 שקל על מנוי?

אמיר וסרמן: למשל בחיבור למאגר מידע בין-לאומי, לא מקומי בכלל, אלה התשלומים שגובים.

משה גפני: זה לא פר עובד.

עודד פורר: אדרבה, לכן זה נשמע לי קצת מופרז.

רן ריפולד: יש מאגרי מידע, איסוף כלכלי שאנחנו צריכים שיש לו עלויות גבוהות, רואי חשבון שצריכים להתעדכן בתקנים חדשים שפורסמו.

משה גפני: מה שמעניין בדיונים היום הוא שלא היינו צריכים לאשר את תקציב בנק ישראל אך הצעקות והדיון והכול היה סוער.

משה גפני: פה אנחנו צריכים לאשר את תקציב רשות ניירות ערך והכול שקט, רק החרוצים נמצאים.

אורית פרקש הכהן: זה בגלל שאנחנו קצת רעבים.

אורית פרקש הכהן: ..

אורית פרקש הכהן: יש לי שאלה לגבי המתמחים במשפטים וסטודנטים, בסעיף 1005.

אורית פרקש הכהן: גם כאן אתם מדווחים על ביצוע של 2.5 מיליון שקלים אבל מבקשים לשנה הבאה עוד 500,000 שקלים, עוד כמעט חצי מיליון שקלים.

אורית פרקש הכהן: בכל התקציב הזה, אני חייבת להגיד לך, התחושה היא של ספיירים.

אורית פרקש הכהן: ישבנו בוועדה הזאת בכל ההעברות האחרונות, עם קיצוץ רוחבי במשרדי ממשלה, ופה יש תחושה שאתם משאירים הרבה מאוד רווחים, שבעיניי מצטברים להרבה מאוד כסף.

אורית פרקש הכהן: אני בכלל חייבת להגיד לך, הרב גפני, שהתחושה שלי היא שהגופים שקובעים את התקציב לעצמם, אתה יודע - - -

משה גפני: את יודעת שהממשלה לא משתתפת בתקציב הזה בכלל, אפילו לא באגורה.

אורית פרקש הכהן: אבל עדיין.

אורית פרקש הכהן: מי שמשלם את זה בסוף הוא ציבור הלקוחות של רשות ניירות ערך, שזה הציבור בכללותו.

משה גפני: לפני שנתיים ביקשנו להפחית את האגרות באופן דרמטי ועמדנו על זה בתוקף.

משה גפני: אנחנו גם קבענו בכמה להפחית, וזה הופחת נדמה לי ביותר מ-20%, תתקנו אותי אם אני טועה.

משה גפני: היום התלבטתי האם לבקש מהם עכשיו להפחית או להגיד להם לעשות עבודה.

משה גפני: אנחנו נעקוב אחרי זה, הם יודעים שהם יצטרכו להפחית את האגרות.

אורית פרקש הכהן: בתקופה של הידוק חגורה זה מה שחסר לכם?

אורית פרקש הכהן: בחצי מיליון שקלים עוד מתמחים וסטודנטים?

אורית פרקש הכהן: כאשר אנחנו מסתכלים על מה שניצלתם בפועל – אפילו לא ניצלתם את זה.

רן ריפולד: כרגע אנחנו יכולים לראות שגם מבחינת גביית האגרות לא מדובר על עודף.

רן ריפולד: אנחנו לא בעודף, אנחנו אפילו פחות ממה שתכננו.

רן ריפולד: זה שהיו הכנסות מימון השנה – זה באופן חריג.

משה גפני: חברת הכנסת אורית פרקש הכהן שואלת למה צריך סכום כזה.

רן ריפולד: לגבי מתמחים במשפטים יש לנו מספר תקנים שמאושרים לנו, שאנחנו מנצלים אותם.

אורית פרקש הכהן: קיבלתם הגדלה בעוד חצי מיליון שקלים בתקנים למתמחים?

עודד פורר: מה זה "מאושרים"?

רן ריפולד: אנחנו מפוקחים על ידי הממונה על השכר.

עודד פורר: בסדר שאתם מפוקחים, אנחנו לא באים לריב אתכם על זה, אבל אתה כאילו אומר: מאושרים לנו התקנים אז אנחנו משתמשים בזה.

עודד פורר: תגיד: יש לי צורך ביותר מתמחים.

רן ריפולד: העובדים האלה בהחלט נדרשים.

עודד פורר: אתה יודע שיש תקנים מאושרים בשירות המדינה.

עודד פורר: 20% הייתי מוריד.

רן ריפולד: השנה זו הייתה חריגה בכך שלא אוישו כל התקנים.

רן ריפולד: יותר מזה, לא ביקשנו הגדלה של תקציב שכר.

רן ריפולד: אנחנו הולכים להגדיל שני תקנים של בעלי מוגבלויות שקיבלנו השנה.

אורית פרקש הכהן: אפילו סעיף צרכי משרד.

עודד פורר: אם אפשר לקבל פירוט על השיפור במושכר.

עודד פורר: על מה מדובר?

עודד פורר: זה קרוב למיליון שקלים.

רן ריפולד: פתרון דיור ושיפור מושכר – הרשות נמצאת כרגע במבנים שהם בשכירות ארוכת-טווח.

רן ריפולד: הסכמי השכירות מסתיימים בסוף 2021 ואנחנו מתחילים כבר השנה להיערך למצוא פתרון דיור מ-2022 ואילך.

רן ריפולד: הפתרון כמובן צריך להיות לטווח ארוך.

רן ריפולד: לכן אנחנו כבר מתחילים להתעסק בנושא הזה.

רן ריפולד: זה הוצאה חד-פעמית.

עודד פורר: ההיערכות כדי למצוא פתרון עולה מיליון שקל?

רן ריפולד: ההיערכות דורשת סכום כזה משום שמדובר גם ביועצים.

רן ריפולד: הכול מבוצע באמצעות מכרזים.

משה גפני: בוודאי במכרזים.

משה גפני: הוא לא מטיל ספק ביושר שלכם.

עודד פורר: למצוא פתרונות לשיפור במושכר בסכום כזה?

אמיר וסרמן: אלה לא משרדים רגילים.

עודד פורר: הייתי בטוח שתאמר: יש לנו שיפוצים דחופים שאנחנו צריכים לעשות.

משה גפני: כמה כסף זה?

עודד פורר: כמעט מיליון שקל.

קריאה: 900,000 שקל.

עודד פורר: זה 100,000 שקל ב-2019 ו-900,000 שקל ב-2020.

ינון אזולאי: בימי העיון, היה לכם תקציב משוער של 120,000 שקל ופתאום זה קפץ לכם בתקציב המאושר ל-300,000 שקל.

רן ריפולד: אנחנו מגיעים כרגע מיום העיון, זה הכנס השנתי של רשות ניירות ערך.

רן ריפולד: הכנס השנה נדחה לינואר במקום בדצמבר וזו הסיבה היחידה.

רן ריפולד: זה הכנס המרכזי הגדול של הרשות, של מאות מפוקחים והוא פשוט לא בוצע בדצמבר 2019.

ינון אזולאי: מה אתם עושים עם ההוראה של החשב הכללי, לפיה עד שאין ממשלה אין ימי עיון?

ינון אזולאי: אתם צריכים להפחית מפה.

ינון אזולאי: הרב גפני, יש פה ימי עיון.

ינון אזולאי: מה עושים עם ההוראה של החשב?

רן ריפולד: זה ימי עיון למפוקחים.

ינון אזולאי: אז מה?

ינון אזולאי: קודם כול קפצתם מתקציב משוער של 120,000 לתקציב מאושר של 300,000.

ינון אזולאי: עכשיו מבקשים 290,000.

אורית פרקש הכהן: הם ניצלו 120,000 מתוך 300,000, ועדיין לשנה הבאה מבקשים 290,000.

רן ריפולד: אני שוב מזכיר שאנחנו באים כרגע מיום העיון שנדחה מדצמבר לינואר השנה.

רן ריפולד: זה הכנס השנתי של רשות ניירות ערך.

ינון אזולאי: זה מקפיץ את העלות שלו?

רן ריפולד: זו העלות הרגילה שלו בדרך כלל.

ינון אזולאי: והוא שייך לשנה שעברה.

משה גפני: צריך להחליט.

משה גפני: אני לא רוצה להשאיר את התקציב הזה.

משה גפני: פתרון הדיור, 900,000, אנחנו חושבים שזה הרבה מדי.

משה גפני: אנחנו נוריד את זה ל-700,000.

רן ריפולד: אחזור שוב: הנושא הזה נדרש.

רן ריפולד: מה שעומד לנגד עינינו הוא החיסכון בדיור שלנו כרשות ניירות ערך.

רן ריפולד: אנחנו לא קשורים ל- - -

עודד פורר: אני עוד לא הבנתי על מה יוצאים 900,000 שקל.

עודד פורר: יכול להיות שזה הגיוני.

אייל לב ארי: תסבירו על מה ה-900,000.

אייל לב ארי: האם זה הולך לפרויקטור?

אמיר וסרמן: אסביר.

אמיר וסרמן: המשרדים העיקריים שלנו הם בירושלים ובהם אנחנו נשארים.

אמיר וסרמן: בנוסף יש לנו משרדים בתל אביב.

אמיר וסרמן: בין השאר יושבת שם מחלקת חקירות של הרשות.

אמיר וסרמן: אלה לא משרדים פיזיים רגילים.

אמיר וסרמן: יש שם את מחלקת מערכות המידע שלנו, יש שם חלופות דיור שצריך לבחון.

אמיר וסרמן: החוזה מסתיים ב-2021.

אמיר וסרמן: אנחנו רוצים לעשות עבודת הכנה.

משה גפני: לא תסתדרו עם 700,000?

עודד פורר: זה מעניין אותי מאוד.

עודד פורר: אתם רוצים לבחון חלופות דיור.

עודד פורר: לאן הולכים ה-900,000 האלה?

רן ריפולד: יש לנו יועצים שאנחנו צריכים להעסיק.

עודד פורר: 900,000 שקל על יועצים לבחינת חלופות דיור?

רן ריפולד: זה גם יועצים.

עודד פורר: כמה יועצים בוחנים את החלופות?

רן ריפולד: זה גם לצאת בקול קורא לבחון כל מיני דברים.

עודד פורר: חבר'ה, לא נעים לי.

עודד פורר: אנחנו אמנם חברי כנסת אבל אנחנו לא מטומטמים כולנו, אני באמת אומר לכם.

עודד פורר: על בחינה של חלופות דיור?

עודד פורר: אתה לוקח יועץ, לוקח שני יועצים.

רן ריפולד: יש פה הוצאות משמעותיות יותר.

רן ריפולד: יש פה פרוגרמה שצריך לעשות.

רן ריפולד: רשות ניירות ערך זה לא גוף רגיל.

רן ריפולד: יש את מחלקת חקירות, שצריך לבחון איך אפשר להעביר אותה ולאן.

רן ריפולד: יש לנו שני חדרי מחשוב, גם בירושלים וגם בתל אביב, שהעלות להעביר אותם גבוהה מאוד.

עודד פורר: אם זה היה עלות הביצוע הייתי מבין, אבל זה עלות ייעוץ.

רן ריפולד: בשנת 2020 אנחנו רוצים להתקדם עם הפרויקט הזה משמעותית.

רן ריפולד: אנחנו צריכים למצוא פתרון דיור.

רן ריפולד: יש לנו שנתיים, וזה לא זמן רב כדי למצוא חלופת דיור.

רן ריפולד: אם לא יידרש כל הסכום הזה - - -

עודד פורר: זה יועץ אחד?

עודד פורר: זה חברה?

רן ריפולד: נדרשים מספר יועצים: יועץ שילווה את התהליך, אדריכל שקשור לתהליך.

רן ריפולד: יש מספר יועצים שאנחנו משתמשים בהם לצורך התהליך הזה.

רן ריפולד: כל דבר הוא במכרז.

עודד פורר: אני לא חושב שאתם מוציאים את הכסף שלא במכרז.

עודד פורר: אני יכול לתת דוגמה של שורת מכרזים שמוציאה המדינה שאין בהם צורך, יש כאלה, מה לעשות.

עודד פורר: זה הכול, זה התחושה פה.

עודד פורר: אני לא מדבר על דרך הוצאת הכסף.

עודד פורר: אני מדבר על העלויות.

עודד פורר: לי זה נראה מוזר, אני אומר לך את האמת.

אייל לב ארי: איך הגעתם לעלויות האלה?

רן ריפולד: אפילו התיווך, מה סכום הכסף שלוקחים לתיווך כדי למצוא נכס שמתאים לצרכים שלנו.

משה גפני: בפנינו עומדות שתי ברירות: ברירה לאשר וברירה לא לאשר.

אורית פרקש הכהן: אני יכולה להגיד מילה?

אורית פרקש הכהן: מצטיירת כאן תמונה שאתם בתת-ביצוע מבחינה תקציבית, כלומר שיש לכם עודף תקציב, אבל אתם ממשיכים לגלגל את אותם סכומים, שהם בעודף תקציבי, לשנים הבאות.

אורית פרקש הכהן: זה סעיף אחרון שאני שואלת עליו, סעיף 3002: צרכי משרד.

אורית פרקש הכהן: הקצבתם לעצמכם 630,000 שקלים.

אורית פרקש הכהן: הסכומים פשוט מצטברים ורואים את זה לאורך הסעיפים.

אורית פרקש הכהן: ניצלתם רק 444,000 שקלים, כמעט 200,000 שקלים פחות, אבל לשנה הבאה אתם ממשיכים ומבקשים שוב 560,000 שקלים.

אורית פרקש הכהן: אין כאן תחושה של צמצום אלא של תקציב ביתר.

רן ריפולד: אבל התקציב של צרכי משרד ירד, הפחתנו את התקציב הזה.

אורית פרקש הכהן: אחרי שניצלתם 440,000 שקלים בלבד.

אורית פרקש הכהן: זה אומר שאולי אלה צרכיכם האמיתיים.

אורית פרקש הכהן: למה לא תתייעלו ביחס לניצול בשנה שעברה?

עודד פורר: למה אתה חושב שב-2020 תוציא 25% יותר ממה שהוצאת ב-2019 בצרכי משרד?

עודד פורר: אילו צרכי משרד?

עודד פורר: בגלל שאתם חושבים על מעבר ב-2021?

רן ריפולד: זה לא קשור למעבר.

רן ריפולד: יש שם תרגומים.

עודד פורר: מה יהיה שונה?

עודד פורר: ב-2019 ביצעתם בסכום X, ב-2020 אתם מבקשים X פלוס 25%.

עודד פורר: מה קורה בין 2019 ל-2020?

רן ריפולד: זה תקציב שנבנה ספציפית לצרכי משרד, תקציב מפורט.

משה גפני: יש רק דרך אחת:

משה גפני: הדרך היחידה היא להפחית את הסכום בהסכמה איתם, אחרת אנחנו לא יכולים.

משה גפני: אנחנו יכולים או לאשר או לא לאשר.

משה גפני: להפחית את הסכום לגבי חיפוש פתרון דיור.

עודד פורר: אני לא רוצה לקבוע להם באיזה סעיף.

עודד פורר: בגדול, שיפחיתו את התקציב הכולל.

עודד פורר: אני לא נכנס לחלוקה בתוך הסעיפים.

עודד פורר: אני גם לא יודע.

עודד פורר: אולי הוא באמת צריך 900,000 שקל.

אמיר וסרמן: אבל אפשר להסתכל על זה לחיוב.

אמיר וסרמן: אם היינו מגיעים בניצול-יתר, בחריגה מן התקציב, אני מניח שלא הייתם מרוצים.

אמיר וסרמן: העובדה שלא השתמשנו בכל הסכום – יש כאן פרויקטים שעברו משנה לשנה.

אמיר וסרמן: אני לא חושב שזה לשלילה.

אורית פרקש הכהן: אין בעיה, אבל תתאימו את התקציב לפי העלות בפועל.

אורית פרקש הכהן: הטענה שלנו היא לא באמת על זה.

אורית פרקש הכהן: היא על כך שאתם משתמשים בסכום מסוים אבל בשנה הבאה אתם חוזרים לתקצוב ביתר והסעיפים האלה מצטברים.

אורית פרקש הכהן: הנה תראה, לגבי ימי העיון שלכם הקצבתם לעצמכם 300,000 שקלים, ניצלתם רק 120,000 שקלים, אבל עדיין בשנה הבאה אתם ממשיכים בסכום כפול.

אורית פרקש הכהן: הפנייה לא כל כך הגיונית לעומת איך שאתם מתנהלים בפועל.

אורית פרקש הכהן: יכול להיות שאתם עושים את זה באופן אוטומטי בגלל שאתם גוף שחי מאגרות, אבל זה קצת בוטה.

אורית פרקש הכהן: בוועדה אנחנו בדרך כלל לא מאשרים תקציבים, יש את אגף התקציבים.

אמיר וסרמן: אני מבין את הטענה, אבל המשמעות היא – בואו נגיד שבאמת תמחרנו ביתר, אז הכסף הזה עובר לרזרבה ואם הרזרבות גדלות אז אנחנו עושים הפחתת אגרות.

אמיר וסרמן: זה לא כסף שהולך לאיבוד.

משה גפני: רבותי, אני לא ממשיך את הדיון.

משה גפני: אני רוצה לסיים את הישיבה.

אורית פרקש הכהן: תקשיב למה שהוא אומר, שאם הרזרבות משמעותיות הם משתמשים בזה להפחתת האגרות.

משה גפני: זה מה שביקשנו.

משה גפני: לפני הפחתת האגרות, אני מבקש להפחית בסכום הכולל.

משה גפני: זה מה שחברים מבקשים.

משה גפני: אם לא, נדחה את זה בינתיים עד שתבואו עם תוכנית אחרת.

משה גפני: במקום להגדיל את התקציב ב-10% תגדילו את התקציב ב-5%.

רן ריפולד: התקציב עלה ב-2% בלבד.

עודד פורר: מול הביצוע.

משה גפני: חבל על הדיון.

משה גפני: אתם יכולים או לא יכולים?

משה גפני: אם לא יכולים אז אנחנו נשאיר את זה.

רן ריפולד: אנחנו יכולים לראות שמבחינת אגרות אנחנו דווקא בתת-ביצוע.

רן ריפולד: התקציב שאנחנו מנהלים הוא תקציב מפוקח.

רן ריפולד: אנחנו לא מוציאים מעבר למה שאושר.

אורית פרקש הכהן: אנחנו הפיקוח, הפיקוח הוא עכשיו.

משה גפני: יש לכם סמכות להפחית?

משה גפני: אין לכם סמכות?

אמיר וסרמן: לא.

אמיר וסרמן: אני גם לא חושב שנכון לדחות.

משה גפני: לא משנה, מה שנכון או לא נכון לא רלוונטי.

משה גפני: אין רוב לעניין הזה.

משה גפני: אני גם לא אצביע בשעה שיש כל כך הרבה שאלות.

משה גפני: אם אתם יכולים להפחית אז אני יודע ששלחנו איתות על העניין הזה, בסדר.

אמיר וסרמן: יש הבדל בין הפחתה של 200,000 שקלים, שעליה דיברת קודם, שגם אני לא בטוח שהיא מוצדקת, לבין הפחתה של אחוזים מן התקציב.

אמיר וסרמן: זה תקציב שתוכנן.

אורית פרקש הכהן: להיפך, זה נותן לכם את הגמישות בלי שנבדוק אתכם.

אורית פרקש הכהן: תחזור כמו כל משרד ממשלתי שקיצצו ממנו באופן רוחבי ותגיד: אני אקח על עצמי 3%, 4% קיצוץ.

עודד פורר: לא יכול להיות שכל הממשלה הולכת לצמצום ואצלכם גדלים ב-10%.

רן ריפולד: אנחנו גדלים רק ב-2%.

עודד פורר: ב-2019 ביצעתם 176 מיליון שקל.

אמיר וסרמן: יש פרקטיקה שמדברים על - - -

משה גפני: לפני הפרטים, אני שואל: אתם מוסמכים להפחית מיליון שקל?

אמיר וסרמן: אני יכול לברר.

אמיר וסרמן: אני חושב שנצטרך לחזור ולאשר את זה.

אמיר וסרמן: שוב, אם זה סכום קטן - - -

רן ריפולד: יש לנו פה רזרבות.

אורית פרקש הכהן: אנחנו נסמיך את יושב-ראש הוועדה, שאם תחזרו עם קיצוץ רוחבי, כלומר קיצוץ בסכום של אחוזים מן התקציב המקורי - - -

משה גפני: צריך להצביע על זה ואז לבקש רביזיה.

רן ריפולד: חברים, אני רוצה לציין, יש פה ניצול תקציב של 93%–94%, זה הניצול שלנו בפועל, לא פחות מזה.

אורית פרקש הכהן: אז קח בחשבון שאם ניצלת 93% מ-170 מיליון שקלים, זה לא מעט כסף שלא נוצל.

משה גפני: אתם יכולים ללכת על 5% קיצוץ?

ינון אזולאי: זה כמו הפער בניצול שלכם.

רן ריפולד: כל השינוי השנה הוא - - -

משה גפני: רבותי, תחזרו עם תשובות.

משה גפני: תודה רבה.

משה גפני: הישיבה נעולה.